**Աստղիկ Սիրանոսյան** (ֆր.՝ Astrig Siranossian, դեկտեմբերի 19, 1988(1988-12-19), Լիոն), ֆրանսահայ թավջութակահարուհի։

Կենսագրություն
--------------

Աստղիկ Սիրանոսյանը ծնվել է 1988 թվականին Ֆրանսիայի Լիոն քաղաքում հայ ծնողների ընտանիքում։ Երաժշտություն սովորել է երեք տարեկանից Ռոման սյուր Իզերի ազգային երաժշտական դպրոցում, որի տնօրենը քառասուն տարի եղել է նրա հայրը։

Հինգ տարեկանում նա արդեն ելույթ է ունեցել բեմում՝ նվագելով Վիվալդիի կոնցերտները, իսկ վեց տարեկանում Սեն-Լուի կղզու նվագախմբի հետ նրա համերգը շատ լավ արձագանքների է արժանացել։

Որպես տաղանդավոր երեխա՝ նրան տեղ է տրվել Լիոնի ազգային կոնսերվատորիայում՝ Պատրիկ Գաբարդի դասարանում։

Մինչև տասնհինգ տարեկանը նա ստացել է գերազանցության դիպլոմը և ժյուրիի միաձայն շնորհավորանքները։ Նույն թվականին նա դարձել է միակը, ով ընդգրկվել է Փարիզի երաժշտության և պարի բարձրագույն ազգային կոնսերվատորիայի Իվան Շիֆոլոյի դասարանում, որը գերազանցությամբ ավարտել է տասնութ տարեկանում և ժյուրիի միաձայն շնորհավորանքներով։

Նա ուսումը շարունակել է Շվեյցարիայում, Բազելի երաժշտական դպրոցում՝ Իվան Մոնիգետիի դասարանում, որտեղ ստացել է մագիստրոսի գերազանցության երկու դիպլոմ։

2015 թվականին նա հրավեր է ստացել երեք տարի անցկացնելու որպես նստավայրի դերասան Եղիսաբեթ թագուհու Վաթերլոոյի երաժշտական մատուռում, ինչպես նաև Զինգեր-Պոլինյակի հիմնադրամում։

Շատ վաղ տարիքից Աստղիկը ելույթ է ունեցել ամենահայտնի բեմերում, այդ թվում՝ Փարիզի ֆիլհարմոնիայում, Վիեննայի ֆիլհարմոնիայում, Լյուցեռնի մշակույթի և համերգների կենտրոնում, Բազելի Գրանդ-կազինոյում, Դիժոն-օպերայում, Բրյուսելի *Flagey*-ում, Բուենոս Այրեսի Կոլոն թատրոնում, Վաշինգտոնի Քենեդի կենտրոնում։

Կամերային երաժշտությունում նրա գործընկերները, ի թիվս այլոց, եղել են Դանիել Բարենբոյմը, Սայմոն Ռեթլը, Յո-Յո Ման, Սոլ Գաբետտան, Բերտրան Շամայուն, Գայ Բրաունշտայնը, Իվան Մոնիգետին, Մայքլ Բարենբոյմը, Մաթյո Դիֆուրը, Ավգուստին Դումայը, Լուի Լորտին, Դանիել Օտտենսամերը։

Նրա ձայնագրությունները բարձր գնահատականի են արժանացել քննադատների կողմից և լայն արձագանք են գտել ԶԼՄ-ներում։ 2018 թվականին *Claves Records*-ի արած տեսագրությունը, որը ներառում է Արամ Խաչատրյանի և Քշիշտոֆ Պենդերեցկու կոնցերտները, ստացել է 5 դիապազոն, 5 «Classica» աստղ և «Clef du mois ResMusica» մրցանակ։

2016 թվականին Աստղիկը թողարկել է ալբոմ, որը նվիրված է Ֆրանսիս Պուլենկին, Գաբրիել Ֆորեին և Կոմիտասին, որտեղ նրան նվագակցում էր դաշնակահար Թեո Ֆուշեներեն։ Այդ ալբոմն արժանացել է *Musica Prize* մրցանակի։

Քրոջ՝ ջութակահարուհի Շուշան Սիրանոսյանի հետ 2019 թվականին ձայնագրել է ալբոմ, որը ներառում է դուետներ ջութակի և թավջութակի համար։

2017 թվականին Դանիել Բարենբոյմը նրան հրավիրել է միանալու Պիեռ Բուլեզի նվագախմբին և ստանձնելու *West-Eastern Divan* նվագախմբի մենակատար թավջութակահարի պաշտոնը։

2015 թվականին Սիրանոսյանը հիմնադրել է «Les Musicades» փառատոնը Ռոման սյուր Իզերում, որտեղ ապրում են նրա ծնողները։ Նա համատեղում է իր երեք կրքերը՝ երաժշտությունը, գրականությունը և գաստրոնոմիան։

Աստղիկ Սիրանոսյանը Քշիշտոֆ Պենդերեցկու անվան միջազգային մրցույթի հաղթող է և երկու հատուկ մրցանակների դափնեկիր։ Բացի այդ, նա հաղթել է «A. Janigros et the Banque Populaire» մրցույթում։

Նա նվագում է 1676 թվականի հազվագյուտ Ռուջերի թավջութակ, որը նրան տրամադրել է *Boubo Music Fund*-ը։

Մրցանակներ և պարգևներ
---------------------

* 1998՝ *Royaume de la Musique* - առաջին մրցանակ
* 2012՝ *Antonio Janigros* երաժշտական մրցույթի հաղթող
* 2013՝ Banque Populaire հիմնադրամի մրցույթի հաղթող
* 2013՝ առաջին մրցանակ և հատուկ մրցանակներ Ք. Պենդերեցկու մրցույթում
* 2014՝ *Kiefer Hablitzel* մրցանակ
* 2016՝ *Musica Prize*
* 2017՝ Բելգիական հեռուստատեսության *Coup de cœur* մրցանակ

Սկավառակագրություն
------------------

* 2012: Celli Monighetti/ LCMS 1202
* 2016: Poulenc, Fauré, Komitas; Théo Fouchenneret/Claves Records 1604
* 2018: F. Schubert/Evidence
* 2018: Cello Concerto Khachaturyan, Penderecki; Sinfonia Varsovia, Adam Klocek/Claves Records 1802

Ծանոթագրություններ
------------------

1. 1 2 3 4  "Astrig Siranossian Biography, Songs, & Albums". *AllMusic* (in անգլերեն). Retrieved 2022 թ․ հունիսի 16.
2. ↑  "Soloists 15/16 | Chapelle Musicale Reine Elisabeth" (in անգլերեն). musicchapel.org. Արխիվացված է the original 2018 թ․ հոկտեմբերի 7-ին. Retrieved 2018 թ․ հոկտեմբերի 24. `{{cite web}}`: Unknown parameter `|dead-url=` ignored (`|url-status=` suggested) (help)
3. 1 2 3 4 5  "Armenian National Music". *anmmedia.am*. Retrieved 2022 թ․ հունիսի 16.
4. ↑  "(2018) Khachaturian & Penderecki Cello Concertos - Astrig Siranossian, Cello". Claves Records. Retrieved 2018 թ․ հոկտեմբերի 24.
5. ↑  "Poulenc, Fauré, Komitas sous l'archet d'Astrig Siranossian « À Emporter « ResMusica" (in ֆրանսերեն). www.resmusica.com. Retrieved 2018 թ․ հոկտեմբերի 24.
6. ↑  "MICHAEL BARENBOIM AND THE WEST-EASTERN DIVAN ENSEMBLE" (PDF).
7. ↑  "Astrig Received the French Award "Fondation Banque Populaire" • Astrig Siranossian". *Astrig Siranossian* (in ամերիկյան անգլերեն). 2013 թ․ հունիսի 9. Retrieved 2022 թ․ հունիսի 16.

Արտաքին հղումներ
----------------

* Պաշտոնական կայք Edit this at Wikidata

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Allmusic · Discogs · MusicBrainz |
|  |
| Չափորոշչային վերահսկողություն | GND: 1108120466 · LCCN: n2018012123 · SUDOC: 254416020 · VIAF: 16152079194107112965 · WorldCat VIAF: 16152079194107112965 |

 |